HU Az Európai Unió Hivatalos Lapja L 135/4

A BIZOTTSÁG 441/2012/EU RENDELETE

(2012. május 24.)

a 396/2005/EK európai parlamenti és tanácsi rendelet II. és III. mellékletének a bizonyos termékekben, illetve azok felületén található bifenazát, bifentrin, boszkalid, kaduzafosz, klórantraniliprol, klórtalonil, klotianidin, ciprokonazol, deltametrin, dikamba, difenokonazol, dinokap, etoxazol, fenpiroximát, flubendiamid, fludioxonil, glifozát, metalaxil-M, meptildinokap, novaluron, tiametoxam és triazofosz megengedett szermaradék-határértékei tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára,

mivel:

(1) A 396/2005/EK rendelet II. melléklete és III. mellékletének B. része megállapítja a bifenazát, a bifentrin, a klórtalonil, a deltametrin, az etoxazol, a glifozát, a metalaxil-M és a triazofosz megengedett szermaradék-határértékeit (a továbbiakban: MRL-ek). A boszkalid, a klórantraniliprol, a klotianidin, a ciprokonazol, a dikamba, a difenokonazol, a dinokap, a fenpiroximát, a flubendiamid, a fludioxonil, a meptildinokap, a novaluron és a tiametoxam MRL-jeit a 396/2005/EK rendelet III. mellékletének A. része határozta meg. A kaduzafoszra eddig a 396/2005/EK rendelet egyik melléklete sem írt elő MRL-eket.

(2) A metalaxil-M hatóanyagot tartalmazó növényvédő szerek salátán, galambbegysalátán, endívián, zsázsán, közönséges borbálafűn, borsmustáron/rukkolán, vörös mustáron, továbbá káposztafélék levelein és bimbóin történő felhasználásának engedélyezésére irányuló eljárás keretében a 396/2005/EK rendelet 6. cikke (1) bekezdésének megfelelően kérelmet nyújtottak be a Bizottsághoz az érvényben lévő MRL-ek módosítása céljából.

(3) A fludioxonil esetében a salátára, galambbegysalátára, endíviára, zsázsára, rukkolára, káposztafélék leveleire és bimbóira, spenótra, mangoldra és friss fűszernövényekre vonatkozóan nyújtottak be ilyen kérelmet. A glifozát esetében a lencsefélékre vonatkozóan nyújtottak be ilyen kérelmet. A klórantraniliprol esetében a citrusfélékre, földieperre, hüvelyes vagy hüvely nélküli babra és borsóra, lencsefélékre, egyéb hüvelyesekre, articsókára, rizsre és kávébabra vonatkozóan nyújtottak be ilyen kérelmet.

(4) A 396/2005/EK rendelet 8. cikke szerint az érintett tagállamok értékelték a fenti kérelmeket és az értékelő jelentéseket továbbították a Bizottságnak.

(5) Az Európai Élelmiszerbiztonsági Hatóság (a továbbiakban: Hatóság) megvizsgálta a kérelmeket és az értékelő jelentéseket, különösen a fogyasztókat és adott esetben az állatokat érintő kockázatokat, és indokolással ellátott véleményeket adott ki a javasolt MRL-ekről (2). E véleményeket továbbította a Bizottságnak és a tagállamoknak, valamint hozzáférhetővé tette a nyilvánosság számára.

(6) A Hatóság indokolással ellátott véleményeiben megállapította, hogy a fludioxonil galambbegysalátán, zsázsán, rukkolán, káposztafélék levelein és bimbóin és friss fűszernövényeken történő alkalmazása tekintetében az adatok nem voltak alkalmasak a kérelem tárgyát képező MRL-ek alátámasztására. A klórantraniliprol hüvelyes babon, hüvelyes vagy hüvely nélküli borsón, lencseféléken és egyéb hüvelyeseken történő alkalmazása tekintetében a Hatóság megállapítása értelmében az adatok nem voltak alkalmasak a kérelem tárgyát képező MRL-ek alátámasztására.

(7) A többi kérelmet illetően a Hatóság indokolással ellátott véleményeiben arra a következtetésre jutott, hogy az adatok tekintetében valamennyi követelmény teljesült, és az általa javasolt MRL-módosítások - 27 specifikus európai fogyasztói csoport fogyasztói expozíciójának vizsgálata alapján - a fogyasztók biztonsága szempontjából elfogadhatók. A Hatóság figyelembe vette a metalaxil-M toxikológiai tulajdonságaira vonatkozó legfrissebb információkat. Sem az említett hatóanyagot esetlegesen tartalmazó élelmiszerek fogyasztásából következő, egész életen át tartó expozíció, sem az adott termények és termékek túlzott fogyasztásából következő, rövidtávú expozíció esetén nem merült fel a megengedhető napi bevitel (ADI) vagy az akut referenciadózis (ARfD) túllépésének kockázata.

(8) 2011. július 9-én a Codex Alimentarius Bizottság Codex-határértékeket (a továbbiakban: CXL-ek) fogadott el (3) a bifenazátra, a bifentrinre, a boszkalidra, a kaduzafoszra, a klórantraniliprolra, a klórtalonilra, a klotianidinra, a ciprokonazolra, a deltametrinre, a dikambára, a difenokonazolra, a dinokapra, az etoxazolra, a fenpiroximátra, a flubendiamidra, a fludioxonilra, a meptildinokapra, a novaluronra, a tiametoxamra és a triazofoszra. Ezeket a CXL-eket MRL-ekként fel kell venni a 396/2005/EK rendeletbe, kivéve azon CXL-eket, amelyek valamely európai fogyasztói csoportra nézve nem biztonságosak, illetve amelyek esetében az Unió fenntartást jelentett be a Codex Alimentarius Bizottságnál (4).

(9) A Hatóság indokolással ellátott véleményei és tudományos jelentése alapján, továbbá a tárgy szempontjából releváns tényezőket figyelembe véve az MRL-eket érintő, javasolt módosítások eleget tesznek a 396/2005/EK rendelet 14. cikkének (2) bekezdésében foglalt követelményeknek.

(10) A 396/2005/EK rendeletet ezért ennek megfelelően módosítani kell.

(11) Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte azokat,

ELFOGADTA EZT A RENDELETET:

1. cikk

A 396/2005/EK rendelet II. és III. melléklete e rendelet mellékletének megfelelően módosul.

2. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2012. május 24-én. a Bizottság részéről az elnök José Manuel BARROSO

(1) HL L 70., 2005.3.16., 1. o.

(2) Európai Élelmiszerbiztonsági Hatóság; Modification of the existing MRLs for metalaxyl-M in lettuce and other salad plants (A metalaxil-M salátán és salátaféléken történő alkalmazására vonatkozó jelenlegi MRL-ek módosításáról). EFSA Journal 2012; 10(1):2549. [25 o.]. doi:10.2903/j.efsa.2012.2549. Elérhető a következő weboldalon: www.efsa.europa.eu/efsajournal

Európai Élelmiszerbiztonsági Hatóság; Modification of the existing MRL for glyphosate on lentils plants. (A glifozát lencseféléken történő alkalmazására vonatkozó jelenlegi MRL módosításáról). EFSA Journal 2012; 10(1):2550. [25 o.]. doi:10.2903/j.efsa.2012.2550. Elérhető a következő weboldalon: www.efsa.europa.eu/efsajournal

Európai Élelmiszerbiztonsági Hatóság; Modification of the existing MRLs for fludioxonil in leafy crops (A fludioxonil leveles növényeken történő alkalmazására vonatkozó jelenlegi MRL-ek módosításáról). EFSA Journal 2011; 9(12):2487. [27 pp.] doi:10.2903/j.efsa.2012.2487. Elérhető a következő weboldalon: www.efsa.europa.eu/efsajournal

(3) A peszticid-szermaradékok Codex-bizottságának jelentései itt érhetők el:

http://www.codexalimentarius.net/download/report/767/REP11_CACe.pdf

ALINORM 10/34/REP. A FAO/WHO KÖZÖS ÉLELMISZERSZABVÁNY-PROGRAMMAL FOGLALKOZÓ CODEX ALIMENTARIUS BIZOTTSÁG. II. és III. FÜGGELÉK; 34. ülés. Nemzetközi konferenciaközpont, Genf, Svájc, 2011. július 4–9.

(4) Tudományos alátámasztó munka a peszticid-szermaradékok Codex-bizottságának (CCPR) 43. ülésén képviselendő uniós álláspont előkészítéséhez.

Az EFSA tudományos jelentése – Közzététel időpontja: 2011. szeptember 7.

(http://www.efsa.europa.eu/en/efsajournal/pub/2360.htm)